Nuwe Wêreldliga allig dié week bespreekDie Springbokke speel vanjaar moontlik in hul laaste jaareind-reeks teen Brittanje en die Europese lande. Dit kan dalk die gevolg wees as Agustin Pichot, ondervoorsitter van Wêreldrugby, se voorstel aanvaar word oor die instel van ŉ nuwe Wêreldliga om rugby as spel wêreldwyd te versterk. Die besluitnemers van die wêreldliggaam vergader tans in Sydney en die voorstel sal Woensdag na alle waarskynlikheid bespreek word. Die finansiële probleme wat van die wêreld se voorste rugbylande, insluitende Nieu-Seeland, ondervind, kan die deurslag gee oor die instel van ŉ nuwe Wêreldliga om rugby as spel wêreldwyd te versterk. Wêreldrugby se leiers wil nog nie oor die aangeleentheid praat nie, maar die aanduidings is dat die Junie-toetse en die jaareindtoere van 2020 af iets van die verlede sal wees. ♦ Die gedagte is dat 12 spanne, die voorste ses uit die Noordelike Halfrond en die Suidelike Halfrond se ses bestes, jaarliks in die nuwe Wêreldliga sal speel. Vier groepe van drie spanne elk sal in die reeks speel wat vyf wedstryddae ‒ drie vir die ligabepalings, en een elk vir die halfeindstryd en die eindstryd ‒ sal behels. Die toernooi sal elke jaar, waarskynlik in November, in twee lande gespeel word wanneer drie spanne van die Noordelike Halfrond en drie van die suide in elk van die twee lande teen mekaar speel. Elke alternatiewe jaar sal die wedstryde in die ander halfrond gespeel word. Die gasheerlande sal ook wissel sodat die reeks oor ŉ tydperk in verskeie lande gespeel word. Daar word verwag dat die kompetisie vir die deelnemende lande ŉ yslike inkomstebron sal wees. Tans kry besoekende spanne geen vergoeding vir die Junie- of jaareindtoetse nie en word dit bloot as vriendskaplike wedstryde vir ranglyspunte beskou. Die voorgestelde stelsel sal glo groter inkomste vir al die deelnemende lande tot gevolg hê. Die Wêreldliga sal binne die nuwe internasionale kalender val wat in 2020 in werking tree. Dié kalender bepaal ondermeer dat die Superrugby-reeks, sonder die huidige onderbreking weens die Junie-toetse, teen einde Julie afgehandel kan word en dat die Rugbykampioenskap-reeks tussen die Sanzaar-lande daarná en ook die Sesnasiesreeks soos nou sal voortgaan. Engeland en Frankryk mag straks bedenkinge oor die nuwe stelsel hê omdat hul klubrugby moeiliker van die huidige tydgleuf verskuif sal kan word. Geen besonderhede is beskikbaar oor hóé en óf die Wêreldbekerdeur die nuwe liga beïnvloed sal word en hoe die deelnemende spanne aan die nuwe Wêreldliga bepaal sal word nie.